**ΠΑΓΚΟΣΜΙΟ ΣΥΜΒΟΥΛΙΟ ΠΟΝΤΙΑΚΟΥ ΕΛΛΗΝΙΣΜΟΥ**

Πίψου αρ.9 Θεσσαλονίκη..τηλ. +30-6976000590. [imereos@hotmail.com](mailto:imereos@hotmail.com)

Αρ. πρωτ. 12421 Θεσσαλονίκη. 12-4-2021

Θέμα: Επίσκεψη Υπουργού Εξωτερικών της Ελλάδος στην Τουρκία

Προς: τον Υπουργό των Εξωτερικών της Ελλάδος, κ. Νικόλαο Δένδια.

Αξιότιμε κ. Υπουργέ

Το ΠΑ.Σ.Π.Ε. εκπροσωπεί μη Κυβερνητικούς Οργανισμούς σε όλο τον κόσμο, που τα μέλη των δευτεροβάθμιων και πρωτοβάθμιων φορέων τους, αντλούν την καταγωγή τους από τον Ιστορικό Πόντο.

Με την ευκαιρία αυτής μας της επικοινωνίας, θέλουμε να σας ενημερώσουμε ότι όλοι εμείς είμαστε απόγονοι των Ελλήνων που έζησαν ειρηνικά και δημιουργικά για τρείς χιλιάδες χρόνια στις βορειανατολικές περιοχές της σημερινής Τουρκίας και στην αρχή του προηγούμενου αιώνα, νοιώσανε στο πετσί τους τον Τουρκικό ρατσισμό και την πολιτική της Γενοκτονίας, η οποία διαπράχτηκε σε βάρος τους από τους Νεότουρκους, από το 1914-1918 και τους Κεμαλιστές την περίοδο 1919-1923 και άφησε πίσω της 353.000 χιλιάδες αθώα θύματα.

Τα δύο εκατομμύρια Ελλήνων που έλκουμε την καταγωγή μας από τον ιστορικό Πόντο, που ζούμε στην Ελλάδα, αλλά και οι Έλληνες Ποντιακής καταγωγής της διασποράς, με ενδιαφέρον, αλλά και αγανάκτηση παρακολουθούμε, δεκαετίες τώρα, την συνεχιζόμενη ιμπεριαλιστική και επεκτατική πολιτική των εκάστοτε Τουρκικών κυβερνήσεων κεμαλιστών, σοσιαλιστών, στρατιωτικών-χουντικών και σήμερα των φιλοϊσλαμιστών, να συνεχίζουν την ίδια, προκλητική όσο και καταδικαστέα από τους Διεθνείς οργανισμούς, τον Ο.Η.Ε. και την Ευρωπαϊκή Ένωση, πολιτική των εθνοκαθάρσεων και της Γενοκτονίας. τις συνεχιζόμενες εδαφικές επιδιώξεις σε βάρος της ακεραιότητας της χώρας μας, καθώς και τις πρόσφατες, απαράδεκτες όσο και προκλητικές ενέργειες και δηλώσεις Τούρκων αξιωματούχων και ιδιαίτερα του Προέδρου της κ. Ταγίπ Ερτογάν, σε βάρος της χώρας μας.

Την ίδια ώρα μάλιστα που η ίδια απαιτεί τη λειτουργία Τουρκικών σχολείων στην Γερμανία, εκβιάζει την Ευρώπη με τις προσφυγικές ροές, παραβιάζει καθημερινά τον εναέριο χώρο της Ευρωπαϊκής Ελλάδας, με δηλώσεις για διεθνείς συνθήκες και προκλητικές ενέργειες της στο Αιγαίο, αμφισβητεί τα σύνορα μας.

Πέραν κάθε αρχής του Διεθνούς Δικαίου και της νομιμότητας, ανακοινώνει αυθαιρέτως την υπογραφή μνημονίου συνεργασίας σε Ελληνικές θαλάσσιες περιοχές, για έρευνα και εκμετάλλευση ενεργειακών πόρων, με χώρες όπως η εμφυλιοσπαρασόμενη Λιβύη.

**Ενώ κατηγορείται** ότι εμπλέκεται στις παράνομες μεταφορές πετρελαίου από τους τζιχαντιστές και εισβάλλει με μισθοφόρους και παρακρατικούς τρομοκράτες σε ξένες χώρες, σκοτώνοντας εκατοντάδες Σύριους και Κούρδους αμάχους .

**Διώκει και φυλακίζει** στο εσωτερικό της όποιον επιχειρεί να δηλώσει κάποια άλλη από την τουρκική ταυτότητα, καταπατά τα ανθρώπινα και θρησκευτικά δικαιώματα στο εσωτερικό της, ενώ ακόμη συλλαμβάνει η δολοφονεί όποιον Τούρκο πολίτη διαφωνεί και αντιστέκεται σ’ αυτή την πολιτική.

**Συνεχίζει να αγνοεί** τις πρόσφατες αναγνωρίσεις από το Σουηδικό, το Ολλανδικό, το Αρμενικό, το Κυπριακό Κοινοβούλιο, της πολιτειακής Βουλής της Νέας Νότιας Ουαλίας, της Αυστραλίας, δεκάδων Πολιτειών και Δήμων στις Η.Π.Α. και τον Καναδά, αλλά και τις σχετικές δηλώσεις του Πάπα Φραγκίσκου, του πρ. Προέδρου της Γερμανίας κ. Joachim Gauck για την Γενοκτονία των Αρμενίων και των Ελλήνων του Πόντου, αλλά και άλλων χωρών και πνευματικών ιδρυμάτων, με τις οποίες αναγνωρίζονται ως πράξεις Γενοκτονίας τα όσα τραγικά έγιναν την περίοδο 1914-1923, αρχικά από τους Νεότουρκους και στην συνέχεια από τους Κεμαλιστές, σε βάρος των Ελλήνων του Πόντου,

Τις παρατηρήσεις της Επιτροπής Εξωτερικών υποθέσεων του Ευρωπαϊκού Κοινοβουλίου, **στις 26-27 Σεπτεμβρίου του 2006 στα άρθρα 24, 28, 31, (τελικό Α 6-0269-2006)** με τις οποίες εκφράζει την λύπη της, γιατί δεν έχει σημειωθεί πρόοδος σε θέματα ανθρωπίνων δικαιωμάτων και ελευθεριών στην Τουρκία, ενώ αναφέρεται και στην απαίτηση της για άμεση επαναλειτουργία της ορθόδοξης Σχολής της Χάλκης.

Συγκεκριμένα στο άρθρο 50 της ίδιας έκθεσης, επίσης επισημαίνεται η ανάγκη

**«Καλείται η Τουρκία να συμβιβαστεί με το ιστορικό της παρελθόν και να διευκολύνει δίκτυο ερευνητών και ακαδημαϊκών για να έχουν πρόσβαση στα αρχεία της Τουρκίας, για να ερευνήσουν σχετικά με τις Γενοκτονίες που έγιναν την περίοδο 1914-1923 σε βάρος των Αρμενίων και κατ’ επέκταση των Ελλήνων του Πόντου και των Ασσυρίων».**

αλλά και το ψήφισμα που εξέδωσε το 2007, **«Η ΔΙΕΘΝΗΣ ΕΝΩΣΗ ΑΚΑΔΗΜΑΙΚΩΝ ΓΙΑ ΤΗ ΜΕΛΕΤΗ ΤΩΝ ΓΕΝΟΚΤΟΝΙΩΝ»,** που στην τρίτη παράγραφο του σημειώνει, ότι από τα στοιχεία που οι επιστήμονές της μελέτησαν ενδελεχώς ,ότι:

**«Είναι πεποίθηση της Διεθνούς Ένωσης Ακαδημαϊκών για την μελέτη των Γενοκτονιών, ότι η Οθωμανική εκστρατεία ενάντια στις χριστιανικές μειονότητες της αυτοκρατορίας, μεταξύ 1914-1923 αποτέλεσε μια γενοκτονία ενάντια σε Αρμένιους, Ασσύριους και Έλληνες».**

Αφού κατά την περίοδο 1914-1923, οι τουρκικές αρχές, σκόπιμα και προγραμματισμένα εξόντωσαν περισσότερους από 700.000 Έλληνες, που για αιώνες κατοικούσαν ειρηνικά και δημιουργικά στις περιοχές της Θράκης, του Πόντου και της Μικράς Ασίας. Ένα αιώνα μετά τα τραγικά εκείνα γεγονότα 353.000 χιλιάδες ψυχές των προγόνων μας, αθώων θυμάτων της Γενοκτονίας, ζητούν δικαίωση.

Απευθυνόμαστε προς τον Υπουργό των Εξωτερικών της Ελλάδος και ζητάμε στις συζητήσεις που θα ακολουθήσουν στις 14-4-2021 με τον Υπουργό των εξωτερικών της Τουρκίας κ. Τσαβούσογλου, μεταξύ των θεμάτων που θα συζητήσετε να έχετε υπόψη σας, ότι συνεχίζουμε να αγωνιζόμαστε και να διεκδικούμε από την Τουρκία.

**α) Το σεβασμό των ανθρωπίνων δικαιωμάτων και των θρησκευτικών ελευθεριών στην Τουρκία και για τους χιλιάδες ποντιόφωνους συμπατριώτες μας, που λόγω του θρησκεύματός τους εξαιρέθηκαν το 1923 της ανταλλαγής και σήμερα αναζητούν την ταυτότητά τους.**

**β) Για ευνόητους λόγους, προτείνουμε να ζητηθεί από πλευράς της Ελλάδος, το άνοιγμα Προξενείου στην Τραπεζούντα, όπου είναι εγκατεστημένοι και ζουν χιλιάδες Ποντιόφωνοι μουσουλμάνοι και κρυπτοχριστιανοί.**

**γ) Την ανάγκη διάσωσης και ανάδειξης της ταυτότητας των Ελληνοχριστιανικών μνημείων στον ιστορικό Πόντο και την επαναλειτουργία της ιστορικού ναού της Αγίας Σοφίας Τραπεζούντας ως μουσείου,**

**δ) Την επιστροφή των κειμηλίων της ιστορικής Μονής της Παναγίας Σουμελά, που βρίσκεται στην περιοχή της Ματσούκας της Τραπεζούντας, που φυλάσσονται σε διάφορους χώρους και την ανάλογη έκθεσή τους, στους χιλιάδες προσκυνητές και τουρίστες που την επισκέπτονται στην ανακατασκευασμένη Μονή.**

**ε)** **Η Ελληνική Κυβέρνηση θα πρέπει να ζητήσει από την Τουρκία να συμβιβαστεί με το ιστορικό της παρελθόν, να αναγνωρίσει τα γεγονότα της περιόδου 1914-1923 σε βάρος του Ελληνισμού του Πόντου και των άλλων Χριστιανικών πληθυσμών, ως πράξεις Γενοκτονίας και να απαιτήσει να ζητήσει συγνώμη για τα όσα οι προγονοί τους έκαναν σε βάρος μας.**

Πιστεύουμε εάν η διεθνής κοινότητα έγκαιρα είχε αναγνωρίσει τις Γενοκτονίες που έκανε η Τουρκία σε βάρος των Αρμενίων, των Ασσυρίων των Ελλήνων του Πόντου και της Μικράς Ασίας, σήμερα δεν θα γινόμασταν μάρτυρες της ίδιας πολιτικής που οι κυβερνήσεις του νεοοθωμανού Σουλτάνου Ταγίπ Ερτογάν ακολουθεί σε βάρος του Κυπριακού λαού, του Συριακού λαού, των αγωνιζόμενων Κούρδων, χωρών της Ευρωπαϊκής Ένωσης, αλλά και κάθε δημοκρατικού και προοδευτικού πολίτη στην Τουρκία, που αυθαίρετα συλλαμβάνεται και φυλακίζεται.

**Τέλος θα θέλαμε να σας επισημάνουμε ότι θα πρέπει το διπλωματικό σας γραφείο, με την ευκαιρία της μεθαυριανής παρουσίας σας στην Άγκυρα, να αποφύγει με κάθε τρόπο συνεννόηση και συμφωνία για την κατάθεση από μέρους σας, στεφανιού στο μνημείο του σφαγέα εκατομμυρίων Ελλήνων Κεμάλ Μουσταφά Πασά, πράξη που δυστυχώς δεν απέφυγαν δύο προηγούμενοι Πρωθυπουργοί της Ελλάδος.**

**Αξιότιμε κ Υπουργέ,**

Γνωρίζοντας την ευαισθησία σας σε θέματα ανθρωπίνων δικαιωμάτων και Δημοκρατίας, περιμένοντας να εντάξετε στην ατζέντα του Υπουργείου σας τα όσα αναφέρουμε στην επιστολή μας, παρακαλούμε να τα λάβετε σοβαρά και να τα θέσετε σε χρόνο και τόπο κατάλληλο, στις συζητήσεις σας με την Τουρκία αλλά και την Ε. Ε.

Πιστεύουμε ότι η Ελληνική Κυβέρνηση θα πρέπει να συμπεριλάβει στην ατζέντα των συζητήσεων με την Τουρκία όλα τα παραπάνω θέματα, γιατί πρωτίστως το οφείλει απέναντι στην ιστορία των 2.000.000 Ελλήνων Ποντιακής καταγωγής, αλλά και για να ενισχύσει την διαπραγματευτική της θέση έναντι της Τουρκίας και την Διεθνή Κοινότητα.

Για να βοηθήσει την Τουρκική κυβέρνηση, την κοινωνία και τους πολίτες της να απελευθερωθούν από το στίγμα τους εγκλήματος της Γενοκτονίας που έκαναν οι πρόγονοί τους σε βάρος των Χριστιανικών πληθυσμών, να ζητήσουν συγγνώμη και έτσι να μας πείσουν ότι δεν θα το επαναλάβουν.

Με εξαιρετική τιμή

**ΓΙΑ ΤΟ ΠΑ.Σ.Π.Ε.**

**Ο ΠΡΟΕΔΡΟΣ ΓΕΝΙΚΟΣ ΓΡΑΜΜΑΤΕΑΣ**

**ΧΑΡΑΛΑΜΠΟΣ ΑΠΟΣΤΟΛΙΔΗΣ ΣΤΕΦΑΝΟΣ ΤΑΝΙΜΑΝΙΔΗΣ**

**Δικηγόρος- Άρχων του Οικουμενικού Πατριαρχείου Ιστορικός-Συγγραφέας**